
1. CONSIDERAŢII GENERALE

 

În realizarea colaborării statelor în lupta împotriva fenomenului infracţional, extrădarea joacă un rol deosebit, fiind o formă de asistenţă judiciară la care statele recurg frecvent în activitatea de prevenire şi reprimare a infracţiunilor.

Extrădarea este considerată ca expresia cea mai vie a asistenţei judiciare în domeniul dreptului penal. Certitudinea că fuga nu poate asigura sustragerea de la răspunderea penală este o condiţie indispensabilă eficacităţii preceptului penal.

Extrădarea este o instituţie care funcţionează direct în interesul statului care o solicită, însă, indirect, ea serveşte intereselor tuturor statelor, pentru că prevenirea şi reprimarea infracţiunilor devine, pe plan internaţional, o preocupare de interes colectiv.

Normele referitoare la aplicarea legii penale în raport cu spaţiul, care fac parte din legislaţia internă a diferitelor state, nu pot asigura realizarea fără dificultăţi a activităţii de combatere a infracţionismului. Aceste dificultăţi apar, în general, în cazul infracţiunilor comise în străinătate şi în cazul în care, cei care au comis infracţiuni pe teritoriul unui stat se refugiază în alt stat. În astfel de cazuri, incidenţa legii penale funcţionează limitat sau ineficient.

În cazurile în care normele dreptului penal îngăduie urmărirea infracţiunilor comise într-un stat sau în străinătate, în lipsa infractorului, această urmărire echivalează, uneori, cu nepedepsirea.

Principalul rol al extrădării este ca, în activitatea de represiune, să se asigure fiecărui stat, cele mai bune condiţii de realizare a justiţiei.

Această cerinţă se realizează ori de câte ori infractorul este judecat şi pedepsit de statul a cărui lege a încălcat-o, iar extrădarea oferă statelor tocmai posibilitatea de a realiza această cerinţă, constituind o dovadă de solidaritate internaţională, solidaritate concretizată în acceptarea de către fiecare stat a obligaţiei de a preda pe răufăcători justiţiei statului a cărui ordine a fost tulburată.

De-a lungul istoriei, instituţia extrădării a suferit numeroase modificări dar, în esenţă, ea a rămas un mijloc care serveşte la realizarea aplicării în spaţiu a legii penale.

Antecedentele istorice ale acestei instituţii sunt vechi şi numeroase. În antichitate şi în evul mediu, extrădarea era practicată mai ales pentru adversarii politici, pentru duşmani şi trădători (de exemplu: Tratatul între faraonul Ramses al II-lea şi Hatusilem al III-lea din 1278 î.e.n.). Autorul francez Saint-Aubin arăta că până la sfârşitul primei jumătăţi a secolului al XVII-lea, istoria diplomatică nu semnala nici un tratat cu privire la predarea infractorilor de drept comun, dar tratatele de alianţă stipulau frecvent extrădarea rebelilor şi a criminalilor politici, ceea ce dovedeşte că monarhii se îngrijeau mai mult de securitatea lor personală şi de apărarea puterii lor, decât de pericolul social pe care-l atrăgea nepedepsirea infractorilor de drept comun.

Totuşi, într-un tratat dintre marele principe Igor al Rusiei (913 - 945) şi Imperiul din Orient se prevedea în art.11: "În cazul în care un grec se află în Rusia şi comite o infracţiune, principele nu-l poate pedepsi potrivit legii ruse, ci va trebui să-l extrădeze Greciei".

Instituţia extrădării a dobândit o formă şi un caracter ştiinţific începând cu epoca modernă. În Europa, extrădarea a început să se răspândească în secolul al XVI-lea, dar practicarea ei propriu-zisă a început în secolul al XIX-lea. 

Evoluţia istorică a extrădării arată că aceasta s-a dezvoltat şi răspândit, la început, ca armă de luptă a burgheziei împotriva feudalismului, având astfel un rol progresist , dar că odată cu consolidarea statului burghez ea a slujit deseori ca mijloc juridic de mascare a politicii reacţionare, de apărare ilegală şi de salvare a infractorilor fascişti, trădătorilor şi complicilor lor.

În zilele noastre extrădarea este actul prin care statul pe teritoriul căruia s-a refugiat o persoană urmărită penal sau condamnată într-un alt stat remite, la cererea statului interesat, pe acea persoană, pentru a fi judecată sau pentru a executa pedeapsa la care a fost condamnată. Din această definiţie se desprind următoarele trăsături care pun în lumină aspectele specifice ale instituţiei extrădării:

a) este un act de suveranitate intervenit în relaţiile dintre două state;

b) este un act jurisdicţional solicitat şi acordat exclusiv în scopul realizării represiunii, persoana extrădată fiind un inculpat sau un condamnat penal;

c) este un act de asistenţă judiciară internaţională.

Extrădarea are astfel o natură juridică mixtă, ea nefiind un simplu act de asistenţă judiciară ci este, în acelaşi timp, un act de suveranitate şi un act jurisdicţional.

Privită în ansamblu, extrădarea este un act cu desfăşurare bilaterală, care implică existenţa unei cereri de extrădare din partea unui stat adresată altui stat şi remiterea persoanei cerute, acordate de către statul căruia i-a fost adresată cererea. Statul care cere extrădarea se numeşte stat solicitant, iar statul pe teritoriul căruia s-a refugiat persoana a cărei extrădare se cere, se numeşte stat solicitat.

Pentru ca extrădarea să poată fi admisă trebuie îndeplinite anumite condiţii. Aceste condiţii sunt fixate, în general, prin convenţiile de extrădare intervenite între state.

Extrădarea îşi are sursele de reglementare în convenţii sau tratate, în declaraţii de reciprocitate, dar şi în dispoziţii de drept intern.

 

 

2. REGLEMENTĂRI LA NIVELUL 

UNIUNII EUROPENE

 

 

La nivelul Uniunii Europene, regulile în materia extrădării sunt stabilite de către Convenţia europeană de extrădare, adoptată la Paris la 13 decembrie 1957 şi intrată în vigoare la 18 aprilie 1960, precum şi de cele două Protocoale adiţionale, primul semnat la 15 octombrie 1975 şi al doilea la 17 martie 1978. Această Convenţie constituie piesa de rezistenţă a dreptului european în materia extrădării, dar, în acelaşi timp, a făcut obiectul multor rezerve din partea statelor membre.

Principiile pe care se bazează Convenţia din 1957 sunt următoarele:

· extrădarea, la sfârşitul unei urmăriri generale, este posibilă pentru faptele pedepsite de către legea statului solicitat şi a celui solicitant, acesta fiind principiul dublei încriminări;

· extrădarea, la sfârşitul executării unei pedepse, este posibilă, atâta timp cât pedeapsa pronunţată pe teritoriul statului solicitant, este de cel puţin patru luni de închisoare;

· extrădarea nu este acordată, dacă infracţiunea pentru care este cerută este considerată de către partea solicitată ca o infracţiune politică; în acelaşi fel, extrădarea nu este acordată pentru faptele deja judecate de către partea solicitată (non bis in idem) sau pentru faptele care s-au prescris;

· toate statele membre au dreptul de a refuza extrădarea propriilor cetăţeni;

· este cerută îndeplinirea câtorva condiţii de formă: în principiu, cererea de extrădare trebuie formulată în scris şi prezentată pe cale diplomatică; o altă cale poate fi convenită prin aranjament direct între două sau mai multe state.

· Cererea de extrădare trebuie să fie însoţită, fie de o decizie de condamnare executorie, fie de un mandat de arestare sau de orice alt act cu aceeaşi putere. Părţii solicitate trebuie, de asemenea, să-i fie transmisă o expunere de motive pentru care este cerută extrădarea, cât şi o copie a dispoziţiilor legale aplicabile;

· în caz de urgenţă, autorităţile competente ale părţii solicitante, pot cere arestarea provizorie a persoanei căutate; autorităţile competente ale părţii solicitate hotărăsc asupra acestei cereri în conformitate cu legea existentă în acest stat.

· Instituţia extrădării a luat naştere în scopul permiterii, într-un context complex de relaţii politice şi diplomatice, de la un stat la altul, remiterii unei autorităţi străine a unei persoane de altă cetăţenie, arestată pe teritoriul său, în vederea urmăririi sale sau executării unei pedepse. Adesea lentă şi complexă, această procedură nu mai este adaptată unui spaţiu fără frontiere, aşa cum este spaţiul european, marcat de un nivel ridicat de încredere şi cooperare între state care împărtăşesc o concepţie exigentă a statului de drept.

· Pe lângă cele trei acte menţionate care guvernează instituţia extrădării, se numără şi Convenţia europeană pentru reprimarea terorismului, adoptată la Strasbourg la 27 ianuarie 1977 şi intrată în vigoare la 4 august 1978.

· Toate aceste texte constituiau la vremea la care au fost semnate, un real progres, dar în zilele noastre reprezintă un mecanism greoi şi învechit în raport cu ceea ce au devenit relaţiile între statele membre ale Uniunii Europene.

· Convenţia de aplicare a Acordului Schengen, semnată la 19 iunie 1990 prin intermediul punerii în funcţiune a SIS (Sistemul de Informaţii Schengen), a creat un dispozitiv care permitea ameliorarea considerabilă a mecanismelor de informare între statele membre cu privire la persoanele cercetate şi facilita contactele între autorităţile naţionale cu privire la arestarea unei persoane.

· Din punct de vedere juridic, Convenţia de aplicare a Acordului Schengen nu aduce nimic nou cu privire la mecanismele clasice ale extrădării, prevăzute de Convenţia din 1957.

· Începutul accelerării şi simplificării mecanismelor prevăzute de Convenţia din 1957 a fost făcut prin Convenţia cu privire la procedura simplificată a extrădării între statele membre ale Uniunii Europene, adoptată la 10 martie 1995, urmată de Convenţia cu privire la extrădarea între statele membre ale Uniunii Europene, adoptată la 27 septembrie 1996.

· Aceste Convenţii au avut ca scop îmbunătăţirea cooperării judiciare în materie penală între statele membre, atât în ceea ce priveşte exercitarea urmăririlor penale, cât şi a executării condamnărilor. Ele vizează facilitarea aplicării între statele membre ale Uniunii Europene a Convenţiei din 1957, completând dispoziţiile acesteia. Acest lucru nu afectează însă, dispoziţiile considerate mai favorabile ale acordurilor bilaterale sau multilaterale existente în vigoare între statele membre.

· Prin derogare de la regulile prevăzute la art.18 paragraful 1 al Convenţiei Europene de extrădare, comunicarea deciziei de extrădare pusă în aplicare de procedura simplificată, cât şi informaţiile referitoare la această procedură se efectuează direct între autoritatea competentă a statului solicitat şi autoritatea statului solicitant care a cerut o arestare provizorie. Această comunicare trebuie efectuată în cel mult 20 de zile de la data consimţământului persoanei.

· Consimţământul persoanei arestate este dat în conformitate cu art.6 şi 7 ale Convenţiei din 1995, care prevăd: consimţământul persoanei arestate, renunţarea sa expresă, dacă este cazul, de a beneficia de regulile de specialitate, trebuie să fie date în faţa autorităţilor judiciare competente ale statului solicitat, în conformitate cu dreptul intern al acestuia. Consimţământul şi, după caz, renunţarea vizate, sunt irevocabile.

· Predarea persoanei se efectuează, cel mai târziu, în termen de 20 de zile de la data la care decizia de extrădare a fost comunicată. La expirarea acestui termen, dacă persoana este deţinută, ea este repusă în libertate pe teritoriul statului solicitat.

· În caz de forţă majoră, care împiedică predarea persoanei în termenul prevăzut, autoritatea competentă a statului solicitat informează cu privire la aceasta autoritatea competentă a celuilalt stat. Acestea convin între ele un nou interval în care trebuie efectuată remiterea persoanei, iar acest interval nu poate depăşi 20 de zile de la data prelungirii acestuia. Dacă persoana în cauză este în continuare deţinută, la expirarea acestui termen ea va fi pusă în libertate.

· În cazul în care persoana şi-a dat consimţământul după expirarea intervalului de zece zile prevăzut la art.8 al primei Convenţii (1995), statul solicitat:

· pune în mişcare procedura simplificată prevăzută de această Convenţie, dacă încă nu i-a parvenit o cerere de extrădare, în sensul art.12 al Convenţiei europene de extrădare;

· poate recurge la procedura simplificată, doar dacă nu i-a parvenit între timp o cerere de extrădare în termenii art.12 al Convenţiei europene de extrădare.

· Şi în Convenţia din 1996, statele membre consideră problema simplificării procedurii de extrădare ca una de interes comun, care să releve cooperarea între state în materia judiciară. Ele consideră că mecanismul extrădării trebuie efectuat într-o manieră mai eficientă şi mai rapidă.

· La art.13 al acestei Convenţii este prevăzută o procedură ce constituie un element nou cu privire la transmiterea documentelor extrădării, astfel:

· fiecare stat membru desemnează o autoritate centrală însărcinată cu transmiterea şi primirea cererilor de extrădare şi a documentelor cerute în sprijinul acestora, cât şi orice altă corespondenţă oficială referitoare la cererile de extrădare, în lipsa unor prevederi contrare;

· cererea de extrădare şi documentele vizate pot fi transmise prin fax. Fiecare autoritate centrală dispune de un aparat, asigurând transmiterea şi primirea documentelor pe această cale.;

· în scopul garantării originii şi confidenţialităţii transmiterii, comunicarea este criptată de un dispozitiv criptografic ataşat aparatului, dispus de autoritatea centrală;

· după garantarea autenticităţii actelor necesare extrădării, autoritatea centrală a statului membru solicitant declară că certifică conformitatea actelor transmise cu originalele şi, pentru a sublinia aceasta, face şi o descriere a paginaţiei.

· Aceste două Convenţii, din 1995, respectiv 1996, nu au fost ratificate decât de nouă şi respectiv opt dintre statele membre ale Uniunii Europene.

· 3. SPAŢIUL JUDICIAR EUROPEAN: O URGENŢĂ RECUNOSCUTĂ

· Cooperarea judiciară în materie penală s-a dezvoltat în mod deosebit în urma semnării Tratatului de la Maastricht la 7 februarie 1992, deşi iniţiative mai fuseseră luate şi înainte. Până la acel moment, textele care reglementau cooperarea în materie penală erau, în principal, Convenţia europeană de extrădare (1957) şi Convenţia europeană de întrajutorare judiciară în materie penală (1959). Tratatul de la Maastricht a fost cel care a transformat cooperarea judiciară în materie penală într-un domeniu de interes comun pentru ţările Uniunii Europene.

· În baza acestui tratat au fost întreprinse numeroase acţiuni, fără să se producă, însă, progrese decisive.

· Astfel, au fost adoptate numeroase Convenţii privind extrădarea, funcţionarea Europolului, protecţia intereselor financiare, însă marea lor majoritate nu sunt încă intrate în vigoare. Tratatul de la Maastricht prevede că o Convenţie nu poate intra în vigoare, decât după ratificarea ei de către toate statele membre ale Uniunii Europene.

· Aşa cum am menţionat, cele două Convenţii cu privire la simplificarea procedurii de extrădare, semnate în cadrul Uniunii Europene în 1995 şi 1996, nu au fost ratificate decât de nouă, respectiv opt state membre.

· Obiectivul principal al celor două Convenţii referitoare la simplificarea procedurii extrădării între statele membre ale Uniunii Europene, a fost acela de a simplifica această procedură, în caz de consimţământ al persoanei reclamate, la sfârşitul urmăririlor sau pentru executarea unei pedepse.

· Condiţiile de fond ale extrădării şi problemele complementare netratate de noile Convenţii rămân reglementate de Convenţia din 1957, de Convenţia de aplicare a acordului Schengen din 19 iunie 1990 sau de eventualele acorduri bilaterale sau multilaterale în vigoare din acest domeniu

· Stabilirea unui spaţiu european comun de libertate, de securitate şi de justiţie răspunde încrederii mutuale între sistemele justiţiei penale din statele membre, care se sprijină pe principiile libertăţii şi democraţiei statului de drept şi respectă drepturile fundamentale garantate de Convenţia europeană pentru protecţia drepturilor omului şi a libertăţilor fundamentale (4 noiembrie 1950).

· Statele membre sau, în anumite situaţii, doar unele dintre ele sunt parte la diverse Convenţii în acest domeniu, cum ar fi Convenţia europeană de extrădare (13 decembrie 1957) şi Convenţia europeană pentru represiunea terorismului (27 ianuarie 1977). 

· În dorinţa de a răspunde complexităţii şi riscurilor de întârziere inerente actualelor dispoziţii cu privire la extrădare, se consideră necesară instaurarea unui nou sistem simplificat de remitere a persoanelor la sfârşitul urmăririlor penale şi în vederea executării pedepselor. Acest sistem va înlocui sistemul tradiţional al extrădării, care nu mai este adaptat exigenţelor unui spaţiu comun de libertate, de securitate şi de justiţie, unde frontierele naţionale îşi pierd importanţa.

· Înscriind crearea unui spaţiu de libertate, de securitate şi de justiţie printre obiectivele Uniunii Europene, Tratatul de la Amsterdam (adoptat la 2 octombrie 1997 şi intrat în vigoare la 1 mai 1999) deschide porţile către o schimbare radicală şi de perspectivă.

· Tratatul de la Amsterdam a adus modificări, în mod special, regulilor de adoptare a textelor de cooperare în materie penală. În acest Tratat s-a prevăzut, de asemenea, un drept de iniţiativă al Comisiei Europene. În afară de aceasta, prin Tratat s-a limitat numărul de ratificări necesare pentru ca o Convenţie să poată intra în vigoare. În fine, el a dat competenţă Curţii de Justiţie a Uniunii Europene, pentru a statua, cu titlu de precedent, asupra interpretărilor deciziilor-cadru, deciziilor sau convenţiilor adoptate în cadrul Uniunii Europene.

· La 15 şi 16 octombrie 1999, Consiliul european, reunit la Tampere, a consacrat pentru prima dată, esenţa lucrărilor sale cu privire la realizarea spaţiului de libertate, de securitate şi de justiţie.

· În urma întâlnirii da la Tampere, şefii statelor şi guvernelor membre au precizat că recunoaşterea mutuală a deciziilor justiţiei ar trebui să devină piatra de temelie a cooperării judiciare, atât civile, cât şi penale.

· Paralel cu lucrările care se derulează în cadrul Uniunii Europene, se are în vedere urgentarea găsirii unor soluţii eficiente pentru lupta împotriva internaţionalizării crescânde a criminalităţii. Astfel, mai multe state membre au început discuţii bilaterale, în scopul înlocuirii mecanismului greoi al extrădării, cu mecanisme care constau în simpla predare către autorităţile judiciare. Astfel, Italia şi Spania au semnat, în acest sens, un tratat reciproc în decembrie 2000, iar între Spania şi Marea Britanie este în pregătire un tratat similar.

· Se consideră că astfel de iniţiative trebuie încurajate, pentru că ele subliniază încrederea care se acordă mutual, sistemelor judiciare ale statelor membre. Ele dovedesc, totodată, urgenţa înlocuirii mecanismelor multilaterale existente, în scopul evitării complicării şi mai mult a acestora, cu acorduri bilaterale între statele membre.

 

· 3.1 Mandatul de arestare european

· În termenii concluziilor de după întâlnirea de la Tampere, "procedura formală a extrădării ar trebui să fie suprimată între statele membre, pentru persoanele care au tendinţa de a scăpa de răspunderea în faţa justiţiei, după ce au făcut obiectul unei condamnări definitive, şi înlocuită de un simplu transfer al persoanei." S-a convenit, de asemenea, că trebuie avute în vedere procedurile accelerate ale extrădării, fără a fi prejudiciat dreptul la un proces echitabil. Comisia a fost invitată să facă propuneri pe această temă, în lumina Convenţiei de aplicare a Acordului Schengen.

· Mandatul de arestare european a fost amintit în strategia Uniunii Europene, în materia prevenirii şi controlului crimei organizate, în Recomandarea 28, care prevedea că, Comisia trebuie să formuleze propuneri cu privire la extrădarea accelerată a persoanelor recunoscute ca vinovate şi care au tendinţa de a scăpa justiţiei. Ea prevedea "posibilitatea creării, pe termen lung, a unui spaţiu juridic european în materia extrădării" şi de a examina în acest context "problema extrădării în procedurile prin contumacie (lipsă) în plin respect al drepturilor fundamentale garantate de Convenţia Europeană a Drepturilor Omului."

· În urma recentelor atacuri teroriste, fără precedent, împotriva poporului american, care au avut loc la 11 septembrie 2001, şefii Statelor şi Guvernelor Uniunii Europene, Preşedintele Parlamentului European şi Înaltul reprezentant pentru politică externă şi securitate comună au invocat crearea unui mandat european de arestare şi de extrădare, în conformitate cu concluziile întâlnirii de la Tampere şi cu recunoaşterea mutuală a deciziilor justiţiei.

· Pentru elaborarea acestei propuneri, au urmat o serie de interviuri cu practicieni, magistraţi, avocaţi, profesori universitari şi specialişti ai ministerelor în probleme de extrădare, în aproape toate statele membre.

· Mandatul de arestare european a apărut ca urmare a acestor schimbări, care nu distingeau între situaţiile în care extrădarea este cerută în faza premergătoare procesului penal şi cele în care este cerută pentru executarea hotărârilor judecătoreşti. Nici un text bilateral sau multilateral nu face această distincţie care, pe de altă parte, nu se justifică în practică. Din această cauză, din dorinţa de simplificare a ordinului juridic existent, mandatul de arestare european trebuie să acopere un câmp de aplicare identic cu cel al extrădării, căruia i se substituie, şi să se refere atât la faza de dinaintea pronunţării sentinţei într-un proces penal, cât şi la cea de după pronunţarea sentinţei.

· Astfel s-a hotărât recurgerea la o decizie-cadru pentru crearea mandatului de arestare european. Numeroasele Convenţii elaborate în cadrul Consiliului Europei, al cooperării politice europene sau al Uniunii Europene au avut succes limitat, după cum arată stadiul ratificărilor. Atât ordinul juridic rezultat din Tratatul de la Amsterdam, cât şi stadiul avansat al cooperării judiciare între statele membre, justifică crearea mandatului de arestare european printr-o decizie-cadru.

· Crearea unui mandat de arestare european îşi propune două obiective. Pe de-o parte, din punctul de vedere al eficacităţii represiunii activităţilor criminale el răspunde consecinţelor deschiderii frontierelor în interiorul spaţiului judiciar european, facilitând acţiunea justiţiei fiecăruia dintre statele membre. Acest mecanism este o contribuţie importantă în lupta împotriva crimei organizate transnaţionale. Pe de altă parte, acest sistem răspunde preocupărilor cetăţenilor europeni în materia garantării drepturilor individuale.

· În acest scop, trebuie semnalate câteva puncte:

· prezenţa unui avocat şi, dacă este necesar, a unui interpret, este prevăzută din momentul arestării persoanei, în executarea mandatului de arestare european;

· atâta timp cât o persoană va fi arestată în executarea unui mandat de arestare european, autoritatea judiciară a statului care a efectuat arestarea va trebui, în mod obligatoriu, să se pronunţe pentru menţinerea în detenţie a acelei persoane, în funcţie de garanţiile de reprezentare pe care le prezintă acea persoană. Dacă acestea sunt satisfăcătoare, persoana arestată pentru exercitarea unui mandat de arestare european va putea fi lăsată în libertate, dacă este cazul, condiţionată, în statul de executare, până când ea va fi efectiv prezentată în faţa autorităţii judiciare emitente la un termen necesar pentru procedura în curs. Prin acest mecanism se doreşte a se evita prelungirea detenţiilor provizorii. De asemenea, autoritatea judiciară emitentă va putea decide suspendarea executării mandatului de arestare european, atunci când persoana arestată se angajează să se prezinte voluntar;

· persoanele care fac obiectul unei decizii "in absentia" vor trebui să fie judecate din nou, după ce au făcut plângere în faţa autorităţii judiciare de execuţie;

· cazurile de detenţie provizorie pronunţate, în principal, pentru asigurarea menţinerii dispoziţiilor justiţiei cu privire la persoanele care sunt rezidente în alte state membre, ar trebui limitate, căci eficacitatea mandatului de arestare european sporeşte garanţiile remiterilor şi de reprezentare a autorităţii judiciare emitente;

· transferurile inutile sau nedorite vor fi evitate, prin recurgerea la videoconferinţă. La fel, punerea în executare a pedepsei la locul unde reintegrarea persoanei condamnate se va face în cele mai bune condiţii va trebui să fie favorizată;

· cursul procedurilor penale va trebui accelerat, mai ales în urma recurgerilor crescute a transferurilor temporare, de la un stat la altul, ceea ce va contribui la respectarea dreptului justiţiabililor de a beneficia de o decizie a justiţiei într-un interval de timp rezonabil. Fiind încadrată într-un interval de timp strict de 90 de zile, procedura mandatului de arestare european ar trebui să reprezinte o contribuţie importantă la respectarea unui interval de timp rezonabil;

· eliminarea principiului dublei incriminări nu se face în detrimentul statelor a căror legislaţie este mai puţin represivă. Mecanismul "listei negative" permite statelor membre care au optat pentru depenalizarea unor comportamente, să le excludă din câmpul de aplicare al mandatului de arestare european;

· posibilitatea unui stat de a-şi asuma executarea unui mandat de arestare european, cu garanţia că pedeapsa cu închisoarea pe viaţă nu va fi aplicată, este afirmată.

· În emiterea şi executarea mandatelor de arestare europene, judecătorii naţionali rămân supuşi normelor generale referitoare la protecţia drepturilor fundamentale şi, în mod special, Convenţiei europene pentru protecţia drepturilor omului şi a libertăţilor fundamentale (1950).

· Mecanismul mandatului de arestare european prezintă următoarele caracteristici:

· mandatul de arestare european se referă la transferul forţat al unei persoane dintr-un stat membru în altul. Procedura propusă înlocuieşte procedura tradiţională a extrădării;

· mandatul de arestare european prezintă un sistem orizontal, care se substituie actualului sistem al extrădării în toate materiile şi care, contrar tratatului dintre Italia şi Spania, nu este limitat la anumite infracţiuni;

· mecanismul este fondat pe recunoaşterea mutuală a deciziilor justiţiei. Ideea de bază este: atunci când autoritatea judiciară a unui stat membru cere remiterea unei persoane, fie în virtutea unei condamnări definitive, fie pentru că această persoană face obiectul urmăririlor penale, decizia sa trebuie recunoscută şi executată automat pe întreg teritoriul Uniunii Europene. Refuzul executării unui mandat de arestare european trebuie restrâns la un număr limitat de cazuri.

· Câmpul de aplicare a textului propus este aproape identic cu cel al extrădării: mandatul de arestare european permite arestarea şi remiterea unei persoane care face obiectul, într-unul din statele membre, fie al unei condamnări definitive la o pedeapsă cu închisoarea, de o durată mai mare sau egală cu patru luni, fie al unei decizii înainte de pronunţarea sentinţei permiţând punerea sa în detenţie, atunci când infracţiunea pentru care este urmărit este pasibilă de o pedeapsă cu închisoarea mai mare de un an. Cele două condiţii erau cumulative în sistemul extrădării, iar în sistemul mandatului de arestare european sunt independente.

· procedura executării unui mandat de arestare european este în primul rând una judiciară. Faza politică ce caracterizează procedura extrădării este eliminată. În consecinţă, faza de recurs administrativ asupra deciziei politice este, de asemenea, eliminată. Înlăturarea acestor două etape ar trebui să mărească considerabil eficacitatea şi rapiditatea acestui sistem.

· mandatul de arestare european va ţine cont de "principiul cetăţeniei Uniunii". Excepţia existentă în sistemul extrădării cu privire la "remiterea propriilor cetăţeni" nu va mai exista. Criteriul cel mai pertinent nu este naţionalitatea, ci locul de reşedinţă principal al persoanei, mai ales în ceea ce priveşte executarea pedepsei. Astfel, este avută în vedere facilitarea executării pedepsei pronunţate în ţările în care au avut loc arestările, dacă acela este locul în care reintegrarea persoanei poate fi făcută în mai bune condiţii. Pe de altă parte, se are în vedere, în cazul în care s-a procedat la executarea unui mandat de arestare european, permiterea de a subordona aceasta, garanţiei de revenire ulterioară a persoanei pentru executarea pedepsei pronunţate de către autoritatea străină;

· cazurile de refuz al executării mandatului de arestare european sunt limitate şi enumerate, în scopul simplificării şi accelerării la maximum a procedurii. Principiul dublei încriminări este eliminat, ca şi principiul specialităţii. În schimb, statele membre au posibilitatea, dacă doresc, să stabilească o listă negativă de infracţiuni, pentru care declară că refuză executarea mandatului de arestare european pe teritoriul lor. În acelaşi mod, este posibil să restabilească exigenţa dublei încriminări, pentru cazurile în care statul emitent a practicat o competenţă extrateritorială;

· elementele care figurează în mandatul de arestare european sunt uniformizate la nivelul Uniunii. Ele ar trebui, cu excepţia cazurilor speciale, să permită autorităţii ţării de executare, să procedeze la remiterea persoanei fără să se fi apelat la alte controale;

· mandatul de arestare european are vocaţia să substituie, între statele membre, Convenţia din 1957, cele două Protocoale adiţionale din 1975 şi 1978, dispoziţiile referitoare la extrădare ale Convenţiei împotriva terorismului, cât şi cele două Convenţii din 1995 şi 1996, semnate în cadrul Uniunii. De asemenea, va înlocui câteva dispoziţii ale Convenţiei de aplicare a Acordului Schengen.

· 3.2 Propunere de decizie-cadru a Consiliului cu privire la mandatul de arestare european şi la procedurile de remitere între statele membre - prezentată Comisiei la 19 septembrie 2001-

· Această decizie-cadru are ca obiect stabilirea regulilor conform cărora statele membre execută pe teritoriul lor un mandat de arestare european emis de autoritatea judiciară a unui alt stat membru.

· Astfel, un mandat de arestare european poate fi emis:

· a) pentru executarea hotărârilor judecătoreşti definitive date în procedurile penale precum şi a hotărârilor judecătoreşti date în lipsă, care implică o privare de libertate sau o măsură de siguranţă de cel puţin 4 luni în statul membru de emitere;

· b) pentru alte decizii judecătoreşti executorii, date în cadrul urmăririlor penale, care implică o privare de libertate şi se referă la o infracţiune pasibilă de o pedeapsă privativă de libertate sau de o măsură de siguranţă cu o durată maximă de cel puţin 12 luni, în statul membru de emitere.

· Mandatul de arestare european trebuie să cuprindă următoarele informaţii:

· a) identitatea persoanei căutate;

· b) autoritatea judiciară emitentă;

· c) faptul că există sau nu o hotărâre judecătorească definitivă sau altă decizie judecătorească executorie;

· d) faptul că mandatul de arestare european rezultă sau nu în urma unei judecări în lipsă şi, dacă este cazul, o declaraţie cu privire la dreptul de a se opune şi procedura aplicabilă;

· e) natura şi calificarea juridică a infracţiunii;

· f) descrierea circumstanţelor în care infracţiunea a fost comisă, incluzând momentul şi locul unde aceasta s-a comis şi gradul de participare la acea infracţiune a persoanei căutate;

· g) pedeapsa, dacă este vorba de o hotărâre definitivă sau, în lipsă, sancţiunile prescrise;

· h) în măsura posibilului, celelalte consecinţe ale infracţiunii;

· i) dacă persoana căutată a fost deja arestată pentru aceeaşi infracţiune şi a fost lăsată în libertate sau a fost repusă în libertate după o perioadă de detenţie provizorie, cu condiţia de a se reîntoarce, sau dacă persoana a evadat din închisoare.

· Când locul unde se găseşte persoana căutată este cunoscut, autoritatea judiciară de emitere comunică mandatul de arestare european direct autorităţii de execuţie.

· Această prevedere nu se aplică în cazurile în care mandatul de arestare european, informaţiile privind acest mandat sau executarea lui sunt transmise:

· a) de o autoritate centrală a unui stat membru, unei autorităţi centrale a unui alt stat membru;

· b) de o autoritate judiciară a unui stat membru, unei autorităţi centrale a altui stat membru; 

· c) de o autoritate centrală a unui stat membru, unei autorităţi judiciare a altui stat membru.

· Procedura mandatului de arestare european este bazată pe principiul recunoaşterii mutuale a deciziilor justiţiei. Relaţiile dintre un stat şi alt stat sunt, într-o mare măsură, înlocuite cu relaţiile dintre o autoritate judiciară cu altă autoritate judiciară. Termenul de "autoritate judiciară" corespunde, ca şi în Convenţia din 1957, autorităţilor judiciare propriu-zise şi Parchetului, cu excepţia autorităţilor poliţiei. Autoritatea judiciară emitentă va fi autoritatea judiciară care, în sistemul procedual al statului membru, va avea competenţă pentru emiterea unui mandat de arestare european.

· În ceea ce priveşte autoritatea judiciară de executare, sunt posibile mai multe mecanisme procedurale, în funcţie de natura lor, dacă sunt proceduri simplificate sau nu. Se va lua în consideraţie procedura aplicabilă în statul membru respectiv de autoritatea de urmărire (procurorul) sau de judecător. Termenul de "autoritate judiciară de execuţie" va desemna, în funcţia de caz, pe unul sau pe celălalt.

· Procedura

· Principiul existent în Convenţia cu privire la întrajutorarea între statele membre în materie penală (29 mai 2000) este comunicarea directă a mandatului de arestare european, de la o autoritate judiciară a unui stat, către o autoritate judiciară a altui stat. Aplicarea acestui principiu presupune că domiciliul persoanei cercetate în celălalt stat membru este cunoscut de către autoritatea care a emis mandatul de arestare european. Ca şi în Convenţia Uniunii Europene cu privire la întrajutorarea în materie penală, există posibilitatea pentru statele membre să prevadă, în anumite cazuri, proceduri care trebuie să tranziteze o autoritate centrală.

· Recurgerea la Sistemul de Informaţii Schengen

· Dacă locul unde se găseşte persoana căutată este necunoscut, se va aplica dispozitivul pus în mişcare de Convenţia de aplicare a Acordului Schengen. Textul deciziei-cadru cu privire la mandatul de arestare european se va substitui dispoziţiilor art. 95 alin.1şi 2 ale Convenţiei de aplicare a Acordului Schengen.

· Dacă locul unde se găseşte persoana căutată nu este cunoscut, autoritatea judiciară de emitere poate cere să fie introdus un semnalment în Sistemul de Informaţii Schengen (SIS), cu scopul ca acea persoană să fie arestată în vederea remiterii ei.

· Semnalmentul şi informaţiile prevăzute sunt difuzate prin intermediul autorităţii naţionale care este responsabilă, prin mijloace sigure şi cât mai rapide posibil.

· Dispoziţiile art.95 alin.3, 4, 5 şi 6 ale Convenţiei de aplicare a Acordului Schengen vor fi abrogate. Decizia-cadru cu privire la mandatul de arestare european pune ca principiu executarea mandatului de arestare european pe tot teritoriul Uniunii Europene. Executarea acestui mandat nu poate fi refuzată decât în cazuri limitate. În principiu, din momentul în care un mandat de arestare european a fost emis, doar situaţiile prevăzute la art.27 (recondiţionarea excepţională a principiului dublei incriminări într-o "listă negativă"), art.28 (exercitarea unei competenţe extrateritoriale), art.30 (infracţiuni amnistiate în statul de executare) sau art.31 (persoana beneficiază de imunitate în statul de executare) ale acestei decizii-cadru, pot face obiectul refuzului unui stat membru.

 

· Lista excepţiilor (art.27)

· Principiul dublei incriminări este suprimat. Această eliminare decurge din aplicarea principiului recunoaşterii mutuale: decizia autorităţii judiciare a unui stat membru este recunoscută cu toate efectele, ipso facto şi fără control a priori. Este mai puţin important că incriminarea care a făcut obiectul emiterii mandatului de arestare nu există sau că elementele sale constitutive diferă pe teritoriul statului de execuţie. Fiecare stat membru nu numai că recunoaşte, în virtutea acestui principiu, legislaţia penală în totalitatea ei a celorlalte state membre, dar şi acceptă să o asiste pentru a o face respectată. Acest mecanism va permite, în mod special, înlăturarea dificultăţilor legate de decalajele în adoptarea legislaţiilor penale ale statelor membre, de la apariţia noilor fenomene criminale.

· În termenii art.27, fiecare stat membru poate stabili o listă de comportamente pentru care refuză, a priori, executarea mandatelor de arestare europene (sistemul "listei negative"). Această listă nu va putea viza decât comportamentele neincriminate în statul membru care stabileşte lista, dar pasibile de pedeapsă în alte state membre. Infracţiuni care de-a lungul timpului au fost depenalizate (avortul, consumul de droguri, euthanasia etc.) sunt exemple de comportamente ce pot figura pe o astfel de listă. Se poate considera că depenalizarea a făcut obiectul, în aceste cazuri, unei dezbateri în interiorul statului care nu mai acceptă să-şi acorde concursul celorlalte state care ar continua să pedepsească activităţile în cauză. În egală măsură pot figura pe această listă probleme mai generale legate de infracţiunile penale, cum ar fi, de exemplu, vârsta minimă de imputabilitate a infracţiunilor. Lista infracţiunilor menţionate va trebui comunicată Secretariatului General al Consiliului şi Comisiei şi va fi publicată.

· În toate cazurile, va fi necesar să se scurgă un interval de trei luni, cel puţin, de la publicarea listei sau de la modificarea sa, pentru a putea permite statului membru să invoce excepţiile pe care lista le conţine.

· Principiul teritorialităţii (art.28)

· Atâta timp cât un stat membru exercită o competenţă extrateritorială cu privire la o infracţiune care nu a fost reprimată în legislaţia statului căruia îi este cerută executarea, acesta din urmă va putea refuza executarea mandatului de arestare european. Se consideră că un stat exercită o competenţă extrateritorială atâta timp cât nici unul din elementele constitutive ale infracţiunii nu este situat pe teritoriul său. În principiu, statele membre trebuie să se sprijine reciproc şi să exercite mandatele de arestare europene emise de autorităţile judiciare ale celorlalte state membre, incluzându-le şi pe acelea în aplicarea dispoziţiilor legislaţiilor lor naţionale, care au pus în operă o competenţă extrateritorială. În orice caz, această obligaţie ia sfârşit, dacă este vorba de o infracţiune care nu este reprimată pe teritoriul statului căruia îi este cerută executarea. Acest mecanism permite evitarea situaţiei ca un stat membru să nu execute un mandat de arestare european, de exemplu, pentru o infracţiune comisă exclusiv pe teritoriul său şi ca legislaţia să o considere nesancţionabilă penal. Criteriul de luat în seamă aici, pentru a considera restabilirea principiului dublei incriminări, va fi definirea infracţiunii în dreptul penal material şi nu problema competenţei jurisdicţionale a statului căruia îi este cerută executarea, pentru o infracţiune identică. În alţi termeni, executarea mandatului de arestare european va putea fi refuzată dacă statul emitent a exercitat o competenţă extrateritorială şi dacă infracţiunea care justifică exercitarea acestei competenţe nu există pe teritoriul statului căruia îi este cerută executarea. Aprecierea existenţei infracţiunii în legislaţia statului membru de executare trebuie să se facă într-o manieră strictă şi să nu se includă eventuale competenţe pentru judecarea unui caz similar. Astfel, dacă infracţiunea există din punct de vedere juridic, dar într-o situaţie identică judecătorul statului de execuţie nu ar avea competenţă asupra faptelor, mandatul de arestare european va trebui executat.

· Non bis in idem (art.29)

· Principiul non bis in idem este un principiu de drept fundamental. Toate jurisdicţiile naţionale sunt legate de acest principiu, care a fost reafirmat de art.50 al Chartei drepturilor fundamentale a Uniunii Europene în manieră absolută, pe tot teritoriul Uniunii. Convenţia din 25 mai 1987 între statele membre ale Uniunii cu privire la aplicarea principiului non bis in idem preciza modalităţile de aplicare, cât şi excepţiile posibile. Această Convenţie nu a fost ratificată decât de trei state.

· Art.9 al Convenţiei din 1957 nu permite refuzarea extrădării pentru acest motiv, decât dacă decizia în care se invocă identitatea a fost pronunţată de către autorităţile judiciare ale statului solicitat (sau dacă acestea au decis să nu înceapă sau să pună capăt urmăririlor).

· Mecanismul propus în această Decizie-cadru ţine cont de rapiditatea indusă de punerea în aplicare a mandatului de arestare european. Soluţia va fi diferită în funcţie de faptul dacă decizia în cauză a fost luată de o autoritate judiciară a statului de executare sau de un stat terţ. În primul caz, autorităţilor judiciare ale statului de executare le revine rolul de a verifica identitatea faptelor care fac obiectul urmăririi în cele două state. În cel de-al doilea caz, principiul va fi executarea mandatului şi încredinţarea verificării identităţii faptelor care fac obiectul urmăririi, judecătorului emitent.

· Fără îndoială, Protocolul din 1975 a extins problema legată de non bis in idem şi deciziilor pronunţate de către statele terţe, părţi la Convenţie. Acesta preciza situaţiile în care extrădarea putea fi refuzată în baza principiului non bis in idem, cât şi un număr de alte excepţii posibile. Această soluţie nu apărea adecvată în cadrul evaluării principiului non bis in idem pentru executarea mandatului de arestare european. În fapt, pe de-o parte, acest Protocol nu a fost ratificat decât de şase state membre ale Uniunii şi, pe de altă parte, rapiditatea procedurii prevăzute permitea ca verificarea să aibă loc repede şi în manieră mai probantă decât în statul de executare, care ar putea să nu dispună de toate informaţiile necesare.

· Prin urmare, atâta timp cât există un concurs de competenţe între autorităţile judiciare ale statului emitent şi statului de executare cu privire la infracţiunea care face obiectul mandatului de arestare european, executarea acestuia va putea fi refuzată, dacă statul de executare a luat decizia de a nu începe urmărirea. Soluţia preconizată este identică cu cea prevăzută în Convenţia din1957.

 Amnistia (art.30)

· În ceea ce priveşte amnistia, dispoziţiile acestui articol nu aduc noutăţi în raport cu situaţia anterioară reglementată de al doilea Protocol al Convenţiei Europene de extrădare şi care a fost surprinsă şi în art.62 al Convenţiei Schengen şi art. 9 al Convenţiei din 1996. Raţionamentul care conduce la acceptarea acestei excepţii este acelaşi cu al celui care justifică elaborarea listei negative prevăzută la art.27: amnistia unor infracţiuni face obiectul unei dezbateri democratice în interiorul statului.

· Prescripţia care face obiectul art.8 al Convenţiei din 1996 nu mai apare printre motivele de refuz, la fel ca atunci când cele două state erau competente pentru a urmări infracţiunea. În fapt, dacă amnistia rezultă dintr-un fapt pozitiv al legislativului statului de executare, prescripţia nu este decât consecinţa absenţei urmăririi în statul respectiv. Ea poate fi involuntară şi să nu rezulte decât din ignorarea de către autorităţile acelui stat, a existenţei unei infracţiuni, a absenţei promptitudinii sau chiar a insuccesului cercetărilor întreprinse pentru identificarea autorului infracţiunii. Aceste dificultăţi nu trebuie să fie opozabile autorităţii judiciare emitente. Prin urmare, ar fi ilogic ca un stat să execute un mandat de arestare european pentru acte care nu sunt considerate, pentru el, ca infracţiuni penale şi să refuze această executare atunci când actele comise sunt efectiv infracţiuni, dar ele au fost prescrise..

 

· Imunitatea (art.31) 

· Acest articol este reluat de tratatul dintre Italia şi Spania şi permite refuzarea executării mandatului de arestare european, atâta timp cât persoana care face obiectul mandatului beneficiază de imunitate în statul de executare. Pronunţarea asupra imunităţii aparţine autorităţilor politice, care trebuie să ţină cont de aceasta.

· Pe viitor, această situaţie trebuie să apară ca o cauză explicită de excludere. Decizia de a recunoaşte sau nu imunitatea persoanei cercetate va putea fi încredinţată autorităţii centrale.

 

· Lipsa informaţiilor necesare (art.32)

· Lipsa informaţiilor necesare este o clauză clasică de refuzare a executării unui mandat de arestare. Pe de-o parte, trebuie avută certitudinea asupra identităţii persoanei arestate, pe de altă parte, mandatul trebuie să fi fost stabilit în conformitate cu dispoziţiile art. 6 ale deciziei-cadru.

· Motive de refuzare a predării - Principiul reintegrării sociale (art.33)

· În cazul în care mandatul de arestare european a fost emis în aplicarea unei decizii definitive, autoritatea judiciară a statului de execuţie poate decide dacă este de preferat, pentru viitoarea reintegrare socială a persoanei în cauză, ca aceasta să execute pedeapsa pe teritoriul său. Interesul persoanei este singurul criteriu care permite recurgerea la această dispoziţie, fiind necesar, însă, şi consimţământul celui interesat.

· Pentru punerea în aplicare a acestui principiu, statele membre se pot inspira din dispoziţiile Convenţiei din 1983 cu privire la transferul persoanelor condamnate şi din dispoziţiile Acordului cu privire la aplicarea între statele membre ale Uniunii Europene a Convenţiei Consiliului Europei cu privire la transferul persoanelor condamnate, din 25 mai 1987, în măsura în care au ratificat aceste texte.

· Dispoziţiile art.6 (2), 7, 8, 12 şi 15 ale Convenţiei din 1983 sunt pertinente în această privinţă. De asemenea, chiar între două state care nu au ratificat Convenţia din 1983, se poate invoca clauza unei mai bune reintegrări sociale. Găsirea modalităţilor potrivite pentru punerea în executare a pedepsei aparţine, deci, celor două state.

 

 

· Videoconferinţa (art.34)

· În unele cazuri nu va fi necesară remiterea fizică a persoanei cercetate, care va putea să participe la proces rămânând în statul de executare. Acest mecanism va putea fi, de exemplu, utilizat în cazul în care persoana este încadrată în statul de executare sau deplasarea este dificilă din motive practice.

· Modalităţile de punere în practică a unui asemenea mecanism sunt cuprinse în dispoziţiile art.10 (9) ale Convenţiei Uniunii Europene cu privire la întrajutorarea în materie penală, din anul 2000. Organizarea modalităţilor videoconferinţei va aparţine autorităţii judiciare a statului de executare, în strânsă înţelegere cu autorităţile judiciare ale statului emitent. Aşa cum prevede Convenţia, nu este vorba despre o măsură obligatorie nici pentru statul de executare, nici pentru statul emitent, ci poate fi utilizată doar dacă cele două state acceptă mecanismul videoconferinţei. În cazul în care una dintre cele două autorităţi judiciare ar refuza, din motive legate de ordinul juridic intern, mandatul de arestare european va trebui să fie executat, sub rezerva altor dispoziţii ale deciziei-cadru. În cazul în care se va aplica acest articol, decizia asupra soartei persoanei care aşteaptă organizarea materială a videoconferinţei, fie în detenţie, fie în libertate, conform procedurii naţionale, aparţine autorităţii judiciare a statului de executare.

 

· Cazuri particulare - Judecarea în lipsă (art.35)

· Faptul că o hotărâre a fost dată împotriva unei persoane "in absentia", conform definiţiei date la art.3 alin.d, nu este un obstacol în executarea mandatului de arestare european luat în executare de acesta. Atâta timp cât decizia care stă la baza mandatului de arestare european va fi dată "in absentia", autoritatea executantă va trebui să ţină seama de opoziţia persoanei cu privire la instrucţiunile conţinute în mandatul de arestare european. În practică, în acest tip de cazuri, un contact direct între cele două autorităţi judiciare va trebui să aibă loc, dacă este cazul, cu ajutorul autorităţii centrale, după ce s-a asigurat de caracterul valabil al opoziţiei. Executarea mandatului de arestare va trebui să se deruleze în asemenea condiţii, încât să permită celui interesat să-şi exercite, în mod valabil, dreptul la opoziţie. În practică, de la notificarea opoziţiei, persoanei îi poate fi comunicată a dată la care va trebui să se prezinte pentru a putea fi judecată de către autorităţile judiciare ale statului emitent. Practic, executarea mandatului de arestare va trebui să fie organizat în asemenea manieră, încât să permită prezenţa efectivă a persoanei la audiere şi să garanteze drepturile acesteia la apărare.

 

· Reîntoarcerea în statul de executare (art.36)

· Statul de executare poate supune punerea în mişcare a mandatului de arestare european sub condiţia expresă de întoarcere, odată cu eventuala condamnare pronunţată. Această condiţie ar trebui să faciliteze punerea în mişcare a mandatului de arestare european, pentru statele membre care întâmpină dificultăţi în privinţa extrădării propriilor conaţionali.

· Detenţia pe viaţă (art.37)

· Acest articol este inspirat din declaraţia Portugaliei la Convenţia din 1996. Dispoziţiile acestui articol permit acceptarea executării unui mandat de arestare european, cu asigurarea dată din partea statului emitent, că pedeapsa la detenţie pe viaţă nu va fi efectiv executată, în ipoteza în care ar fi pronunţată.

 

· Amânarea executării pentru motive umanitare (art.38)

· Acest articol vizează situaţiile concrete în care starea persoanei şi, în mod special, a sănătăţii sale, împiedică punerea în executare a mandatului. În acest caz, aceasta poate fi amânată până când starea persoanei a evoluat pozitiv. Mandatul de arestare european va trebui, ulterior, executat în cele mai bune condiţii.

 

· Concursul de proceduri între statele membre (art.39)

· Acest articol vizează reglarea situaţiilor în care persoana urmărită face obiectul procedurilor penale, pentru fapte distincte, în statul emitent şi în statul de executare.

· În acest caz se disting trei situaţii:

· a) Baza legală, care a stat la baza emiterii mandatului de arestare european, este o hotărâre definitivă. În acest caz, transferul în statul emitent va avea loc, fie la sfârşitul urmăririlor începute în statul de executare, fie când pedeapsa pronunţată de acesta urmează să fie executată.

· b) Baza legală, care a stat la baza emiterii mandatului, este o decizie de dinaintea pronunţării sentinţei sau o hotărâre "in absentia". În acest caz, trebuie să se dea prioritate procedurii în curs, pentru a pune statul emitent în măsură de a primi într-un termen optim o decizie definitivă. Persoana trebuie transferată în statul de executare, în scopul ispăşirii pedepsei, la sfârşitul procedurii. În acest caz, trebuie examinată posibilitatea recurgerii la videoconferinţă.

· c) În cazul în care persoana face, simultan, obiectul unor urmăriri în cele două state membre pentru fapte diferite, este de preferat să poată fi transferat provizoriu, pentru a da posibilitatea celor două autorităţi judiciare să primească o decizie definitivă într-un termen optim. Cu privire la stadiul de avansare a oricărei proceduri, autorităţile judiciare ale celor două state membre sunt invitate să coopereze, în scopul operării transferului persoanei, dacă este cazul, în mai multe reprize, în aşa fel încât să permită buna derulare a investigaţiilor şi a proceselor. Şi în acest caz va trebui examinată posibilitatea recurgerii la videoconferinţă.

 

· Cereri multiple (art.40)

· Acest articol tratează o situaţie şi mai complexă, în care persoana cercetată face obiectul mandatelor europene emise simultan pentru infracţiuni diferite, de către mai multe autorităţi judiciare ale mai multor state membre.

· Asupra acestui aspect, pe de-o parte, textul cuprinde substanţa dispoziţiilor generale prevăzute la art.17 al Convenţiei europene de extrădare din 1957. Raportarea la naţionalitatea persoanei este, totodată, suprimată. Pe de altă parte, textul pune principiul unei strânse cooperări între autorităţile judiciare ale statelor membre, unite în scopul permiterii uneia dintre ele să primească executarea urmăririlor şi pronunţarea deciziilor definitive.

· În relaţie cu statele terţe care ar putea şi ele cerceta persoana, principiul priorităţii date executării mandatului de arestare european, pus de către tratatul italo-spaniol, nu este reluat în relaţiile cu ţările terţe, părţi la Convenţia din 1957, pentru a nu afecta relaţiile între statele membre şi alte semnatare şi, în particular, pentru a nu viola dispoziţiile art.17 al acestei Convenţii. Dacă se doreşte să se dea întâietate mandatului de arestare european, chiar dacă este în concurenţă cu o cerere de extrădare provenită de la un stat terţ, parte la această Convenţie, va trebui avută în vedere modificarea acesteia.

· În mod contrar, când e vorba despre o cerere de extrădare care provine de la un stat terţ, regula este de a da prioritate executării mandatului de arestare european. Acest lucru se justifică prin faptul că procedura executării mandatului de arestare european trebuie să fie simplă şi rapidă, chiar dacă relaţiile cu statele terţe rămân supuse mecanismului tradiţional, mai lung, al extrădării. În final, va aparţine statelor membre să adreseze cererea lor, la sfârşitul extrădării, statului ale cărui autorităţi judiciare au emis mandatul de arestare european.

· În cazul unui conflict între un mandat de arestare european şi o cerere de remitere, prezentată de un tribunal penal internaţional, este necesară cooperarea între statele membre respective, cu respectarea angajamentelor internaţionale.

· Clauza de salvgardare (art.49)

· Sistemul mandatului de arestare european nu poate funcţiona decât dacă există o încredere perfectă între statele membre cu privire la calitatea şi fiabilitatea sistemelor lor politice şi judiciare. Aceasta, pentru că există posibilitatea ca un stat membru să decidă unilateral suspendarea recunoaşterii mandatelor de arestare europene emise de un alt stat membru, în cazul în care acesta este suspectat de violări grave şi repetate ale drepturilor fundamentale ale omului. Astfel, se acţionează pe calea declaraţiei Consiliului şi Comisiei. Această declaraţie ar putea fi un element în sprijinul declanşării procedurii prevăzute la art.7 al Tratatului Uniunii Europene. Dacă, totodată, procedura prevăzută la acest articol este declanşată într-un interval de 6 luni, suspendarea recunoaşterii mandatelor de arestare europene va trebui să înceteze efectele sale. În cazul aplicării acestui articol, va aparţine statului membru de executare să decidă, în funcţie de circumstanţe, dacă este loc pentru urmărirea persoanei, pe teritoriul său, pentru faptele care au dus la emiterea mandatului de arestare european.

· Aplicarea acestui articol nu va trebui, totodată, să aibă loc decât în timpul unei perioade tranzitorii, aşteptându-se ca o decizie să fie luată, dacă este cazul, cu privire la aplicarea art.7, a statului membru respectiv.

 

· Relaţiile cu celelalte instrumente juridice (art.43)

· Începând cu 1 iulie 2004, următoarele instrumente juridice vor înceta să se aplice în relaţiile dintre statele membre:

· a) Convenţia europeană de extrădare din 13 decembrie 1957, Protocolul adiţional din 15 octombrie 1975, cel de-al doilea Protocol adiţional din 17 martie 1978, cât şi Convenţia europeană pentru represiunea terorismului din 27 ianuarie 1977, în ceea ce priveşte extrădarea;

· b) Acordul între statele membre ale Uniunii Europene cu privire la simplificarea şi modernizarea modurilor de transmitere a cererilor de extrădare din 26 mai 1989;

· c) Convenţia din 10 martie 1995 cu privire la procedura simplificată a extrădării între statele membre ale Uniunii Europene;

· d) Convenţia din 27 septembrie 1996 cu privire la extrădarea între statele membre ale Uniunii Europene.

· Această decizie-cadru nu constituie un atentat la aplicarea procedurilor simplificate sau a condiţiilor prevăzute prin acordurile bilaterale sau multilaterale sau convenite pe baza dispoziţiilor legislative uniforme sau reciproce între statele membre.

 

· Dispoziţii generale şi finale

· Statele membre vor pune în aplicare măsurile necesare pentru a se conforma Deciziei-cadru din 31 decembrie 2001. Ele vor comunica secretariatului general al Consiliului şi Comisiei, textele tuturor dispoziţiilor pe care le adoptă, cât şi informaţii cu privire la toate măsurile pe care le iau pentru a se conforma Deciziei-cadru.

· Astfel, Comisia va prezenta un raport (la 31 decembrie 2003) Parlamentului european şi Consiliului, cu privire la aplicarea deciziei-cadru, însoţit, dacă este necesar şi de propuneri legislative, iar Consiliul va aprecia în ce măsură statele membre se conformează prezentei decizii-cadru.

· Decizia-cadru va intra în vigoare a douăzecea zi de la publicarea sa în Jurnalul Oficial al Uniunii Europene. 

